《金吾名马歌》
清代·陈偕灿

霜蹄腾踏狮花鞚。天产神骏储神用。一朝事起奋奇功，功成死亦邱山重。

是时秋狝驻鸾舆，小丑仓卒窥皇都。行在肃静寒刁斗，羽书飞报执金吾。

金吾报国能忘身，马亦奋报金吾恩。白涧路百五十里，顷刻已达东华门。

蕉苻扫净渠魁缚，汗血桃花如雨落。地上麒麟死不僵，天边房驷寒侵角。

海内升平用武稀，酬恩已分终驰驱。奚官入告金吾吁，丹青曹霸能图之。

图成感慨系以诗，艺林属和纷离披。回忆寻常无事时，群马食粟同骖羁。

事穷见节身其危，不尔碌碌终无奇。马兮何幸为公知，功名麟阁长追随。

士死知己亦良幸，感激因公增涕洟。愿公爱士如爱马，毋令遭逢出马下。

作者简介：陈偕灿，字少香，宜黄人。道光辛巳举人，官福建知县。有《鸥汀渔隐集》。